Zagreb, 12. listopada 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Vladimira Ogumana, općinskog načelnika Općine Sveti Ivan Žabno do 7. lipnja 2017.g.,** pokrenutog Odlukom Povjerenstva broj: 711-I-2176-P-149/17-14-17 od 29. studenoga 2017.g., na 24. sjednici, održanoj dana 12. listopada 2018.g., donosi sljedeću:

**ODLUKU**

1. **Dužnosnik Vladimir Oguman, općinski načelnik Općine Sveti Ivan Žabno do 7. lipnja 2017.g., odlučivanjem o nastanku poslovnog odnosa bagatelne vrijednosti između Općine Sveti Ivan Žabno i obrta Autoprijevoznički obrt i usluge građevinskom mehanizacijom, u vlasništvu Tugomira Matuška, bračnog druga dužnosnikove kćeri Kristine Matuško, kojem je obrtu u razdoblju od ožujka 2011.g. do 2016.g.** **isplaćen ukupan iznos od 487.874,28 kn, zloupotrijebio je posebna prava dužnosnika koja proizlaze iz obnašanja navedene dužnosti, čime je počinio povredu članka 7. stavka 1. podstavka c) ZSSI-a,**
2. **Za povrede ZSSI-a, opisane pod točkom I. izreke ove odluke, dužnosniku Vladimiru Ogumanu neće se izreći sankcija s obzirom da je od prestanaka obnašanja dužnosti općinskog načelnika Općine Sveti Ivan Žabno proteklo više od 12 mjeseci**

Obrazloženje

Povjerenstvo je na 201. sjednici, održanoj 29. studenoga 2017.g. pokrenulo postupak za odlučivanje o sukobu interesa protiv dužnosnika Vladimira Ogumana, općinskog načelnika Općine Sveti Ivan Žabno do 7. lipnja 2017.g., zbog moguće povrede članka 7. točke c) ZSSI-a, koja proizlazi iz donošenja odluke o nastanku poslovnog odnosa bagatelne vrijednosti između Općine Sveti Ivan Žabno i obrta Autoprijevoznički obrt i usluge građevinskom mehanizacijom, u vlasništvu Tugomira Matuška, bračnog druga dužnosnikove kćeri Kristine Matuško.

Odlukom o pokretanju postupka dužnosnik je pozvan da u roku od 15 dana od dana primitka odluke dostavi Povjerenstvu očitovanje na razloge pokretanja postupka kao i na ostale navode iz obrazloženja odluke. Dužnosnik je u otvorenom roku podnio očitovanje u kojem u bitnome navodi je vrijednost poslovnog odnosa između Općine Sveti Ivan Žabno i obrta Autoprijevoznički obrt i usluge građevinskom mehanizacijom, vl. Tugomir Matuško u razdoblju od 2011.g. iznosila 59.907,39 kn (sa PDV-om), u 2012.g. je iznosila 18.279,33 kn (sa PDV-om), u 2013.g. je iznosila 90.914,06 (sa PDV-om), od čega 85.673,96 kn otpada na prijevoz kamena na nerazvrstane ceste te 5.240,10 kn dovoz pijeska za uređenje domova, u 2014.g. je iznosila 152.651,88 kn (sa PDV-om), u 2015.g. je iznosila 132.609,02 kn (sa PDV-om) te je u 2016.g. iznosila 21.373,23 kn (sa PDV-om). Dužnosnik navodi da Općina Sveti Ivan Žabno nije prodavala nikakva rashodovana sredstva navedenom obrtu niti je objavljivala javne natječaje u razdoblju u kojem je obnašao dužnost općinskog načelnika Općine Sveti Ivan Žabno. Dužnosnik napominje kako smatra da u obnašanju navedene dužnosti nije povrijedio odredbu članka 7. stavak 1. podstavka c) ZSSI-a odnosno da nije zlouporabio posebna prava koja proizlaze ili su potreba za obavljanje dužnosti.

Na zahtjev Povjerenstva, Općina Sveti Ivan Žabno je dopisom, klasa: 023-05/17-01/01, urbroj: 2137/19-03/2-18-2 od 29. lipnja 2018.g. dostavila podatke o poslovnom odnosu između Općine Sveti Ivan Žabno i obrta Autoprijevoznički obrt i usluge građevinskom mehanizacijom, vl. Tugomir Matuško za vremensko razdoblje 2011.g. – 2016.g., i to kartice dobavljača za navedenog poslovnog partnera, izdane račune i narudžbenice ispostavljene istom poslovnom subjektu.

Obzirom da je ZSSI stupio na snagu dana 10. ožujka 2011.g., Povjerenstvo je računovodstvenu dokumentaciju razmatralo u kontekstu moguće povrede odredbi ZSSI-a od ožujka 2011.g. do danas.

Iz Kartice dobavljača za 2011.g. Općine Sveti Ivan Žabno za 2011.g. za Autoprijevoznički obrt i usluge Matuško utvrđeno je da je Općina u navedenoj godini isplatila predmetnom obrtu iznos od 59.907,39 kn prema računu broj 1/2011 od 3. siječnja 2011.g. na iznos od 4.779,09 kn, računu broj 10/2011 od 31. svibnja 2011.g. na iznos od 50.935,19 kn te prema računu broj 12/2011 od 30. lipnja 2011.g. na iznos od 4.193,11 kn, pri čemu se ukupan iznos od 59.907,39 kn umanjuje za iznos prvog računa te iznosi 55.128,30 kn.

Iz Kartice dobavljača za 2012.g. utvrđena je isplata iznosa od 18.279,33 kn istom obrtu prema računu 05/2012 od 29. veljače 2012.g. na iznos od 3.823,53 kn, računu broj 8/2012 od 20. ožujka 2012.g. na iznos od 3.798,60 kn, računu broj 11/2012 od 13 travnja 2012.g. na iznos od 1.695,00 kn, računu broj 15/2012 od 31. svibnja 2012.g. na iznos od 7.627,10 kn te računu broj 27/2012 od 30. rujna 2012.g. na iznos od 1.335,10 kn.

Iz Kartice dobavljača za 2013.g. utvrđena je isplata iznosa od 90.914,06 kn, i to prema računu broj 09/2013 od 31. svibnja 2013.g. na iznos od 81.532,08 kn, računu broj 12/2013 od 30. lipnja 2013.g. na iznos od 1.358,30 kn, računu broj 2/P1/1 od 31. srpnja 2013.g. na iznos od 2.783,58 kn, računu broj 5/P1/1 od 30. kolovoza 2013.g. na iznos od 2.740,10 kn, računu broj 9/P1/1 od 30. rujna 2013.g. na iznos od 1.031,25 kn te računu broj 12/P1/1 od 31. listopada 2013.g. na iznos od 1.468,75 kn.

Iz Kartice dobavljača za 2014.g. utvrđena je isplata iznosa od 152.651,88 kn, i to prema računu broj 3/P1/1 od 20. veljače 2014.g. na iznos od 6.112,50 kn, računu broj 10/P1/1 od 30. travnja 2014.g. na iznos od 867,15 kn, računu broj 12/P1/1 od 23. svibnja 2014.g. na iznos od 1.297,75 kn, računu broj 11/P1/1 od 23. svibnja 2014.g. na iznos od 18.449,85 kn, računu broj 13/P1/1 od 27. svibnja 2014.g. na iznos od 7.670,40 kn, računu broj 14/P1/1 od 31. svibnja 2014.g. na iznos od 8.679,73 kn, računu broj 15/P1/1 od 16. lipnja 2014.g. na iznos od 26.788,83 kn, računu broj 17/P1/1 od 31. srpnja 2014.g. na iznos od 12.590,13 kn, računu broj 20/P1/1 od 18. kolovoza 2014.g. na iznos od 1.000,00 kn, računu broj 22/P1/1 od 29. kolovoza 2014.g. na iznos od 14.615,83 kn, računu broj 23/P1/1 od 29. kolovoza 2014.g. na iznos od 22.252,00 kn, računu broj 25/P1/1 od 30. rujna 2014.g. na iznos od 3.608,43 kn, računu broj 26/P1/1 od 30. rujna 2014.g. na iznos od 11.070,40 kn, računu broj 27/P1/1 od 24. listopada 2014.g. na iznos od 2.600,00 kn, računu broj 29/P1/1 od 31. listopada 2014.g. na iznos od 2.160,80 kn, računu broj 32/P1/1 od 28. studenoga 2014.g. na iznos od 5.240,00 kn te računu broj 34/P1/1 od 30. prosinca 2014.g. na iznos od 7.648,08 kn.

Iz Kartice dobavljača za 2015.g. utvrđena je isplata iznosa od 140.257,10 kn prema računu broj 3/P1/1 od 3. ožujka 2015.g. na iznos od 3.040,00 kn, računu broj 3/P1/1 od 31. ožujka 2015.g. na iznos od 49.817,65 kn, računu broj 8/P1/1 od 30. travnja 2015.g. na iznos od 20.246,43 kn, računu broj 9/P1/1 od 29. svibnja 2015.g. na iznos od 29.975,43 kn, računu broj 14/P1/1 od 13. srpnja 2015.g. na iznos od 3.280,00 kn, računu broj 28/P1/1 od 30. studenoga 2015.g. na iznos od 11.979,13 kn te računu broj 32P1/1 od 23. prosinca 2015.g. na iznos od 14.270,38 kn.

Konačno, iz Kartice dobavljača za 2016.g. utvrđena isplata iznosa od 30.643,61 kn prema računu broj 6/P1/1 od 31. ožujka 2016.g. na iznos od 6.650,00 kn, računu broj 7/P1/1 od 15. svibnja 2016.g. na iznos od 4.500,00 kn te prema računu broj14/P1/1 od 31. srpnja 2016.g. na iznos od 10.223,23 kn.

Očitovanju prileže narudžbenice Općine Sveti Ivan Žabno upućene obrtu Autoprijevoznički obri i usluge građevinskom mehanizacijom, vl. Tugomir Matuško, Usporedbom potpisa odgovorne osobe i naručitelja i potpisa dužnosnika Vladimira Ogumana razvidno je da je dužnosnik osobno potpisivao navedene narudžbenice za narudžbe roba i usluga.

Člankom 3. stavkom 1. podstavkom 33. ZSSI-a propisano je da su općinski načelnici i njihovi zamjenici dužnosnici u smislu tog Zakona, stoga je i Vladimir Oguman povodom obnašanja dužnosti općinskog načelnika Općine Sveti Ivan Žabno obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Vladimir Oguman dužnost općinskog načelnika Općine Sveti Ivan Žabno prestao obnašati 7. lipnja 2017.g.

Uvidom u podatke obrtnog registra utvrđeno je da je pod matičnim brojem obrta 92371019 upisan obrt Autoprijevoznički obrt i usluge građevinskom mehanizacijom, vlasnik Tugomir Matuško. Na zahtjev Povjerenstva, nadležni Ured državne uprave u Koprivničko-križevačkoj županiji, Matični ured Koprivnica dostavio je podatke iz matice vjenčanih za Kristinu Matuško. Usporedbom podataka iz matice vjenčanih i podataka iz podnesenog izvješća o imovinskom stanju dužnosnika Vladimira Ogumana, utvrđeno je da je Tugomir Matuško, bračni drug Kristine Matuško, kćeri dužnosnika Vladimira Ogumana, što je bio prije nastanka poslovnog odnosa.

Na zahtjev Povjerenstva, Općina Sveti Ivan Žabno dostavila je očitovanje od 25. listopada 2017.g. u kojem se navodi da je navedena Općina bila u poslovnom odnosu s obrtom Autoprijevoznički obrt i usluge građevinskom mehanizacijom, u vlasništvu Tugomira Matuška, u razdoblju od 2011.g. do 31. srpnja 2016.g. te da je odluku o stupanju u poslovni odnos donio dužnosnik Vladimir Oguman kao općinski načelnik Općine Sveti Ivan Žabno

Nadalje se navodi da je predmet poslovnog odnosa bio prijevoz kamenih agregata za održavanje nerazvrstanih cesta, a nastanku poslovnog odnosa nije prethodio postupak javne nabave, s obzirom da je člankom 18. stavkom 3. tada važećeg Zakona o javnoj nabavi („Narodne novine“ broj 90/11., 83/13., 143/13. i 13/14.) bilo propisano da se isti ne primjenjuje na bagatelnu javnu nabavu. U dopisu se napominje da s navedeni obrtom nije sklopljen ugovor, jer je Pravilnikom o provedbi postupka bagatelne javne nabave roba i usluga procijenjene vrijednosti do 200.000,00 kn odnosno za nabavu radova do 500.000,00 kn bilo propisano da da se nabava usluga procijenjene vrijednosti manje od 150.000,00 kn provodi izdavanjem narudžbenice. Općinski načelnik Općine Sveti Ivan Žabno Vladimir Oguman donio je 11. ožujka 2014.g. na temelju članka 18. stavka 3. Zakona o javnoj nabavi („Narodne novine“ broj 90/11., 83/13., 143/13.. i 13/14.) Pravilnik o provedbi postupka nabave robe i usluga procijenjene vrijednosti do 200.000,00 kuna, odnosno za nabavu radova do 500.000,00 kuna, koji člankom 5. stavkom 1. propisuje da se nabava robe i usluga procijenjene vrijednosti manje od 150.000,00 kuna, odnosno nabava radova procijenjene vrijednosti manje od 300.000,00 kuna provodi izdavanjem narudžbenice ili zaključivanjem ugovora s jednim gospodarskim subjektom po vlastitom izboru.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka ZSSI-a propisano je da su obvezane osobe u smislu ZSSI-a osobe navedene u stavku 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1 podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz očitovanja Općine Sveti Ivan Žabno, a što u svom očitovanju potvrđuje i dužnosnik osobno, u razdoblju od 2011.g. do 2016.g. postojao je poslovni odnos između navedene Općine i poslovnog subjekta Autoprijevoznički obrt i usluge građevinskom mehanizacijom, vl. Tugomir Matuško, za kojeg je usporedbom podataka zapremljenih od nadležnog matičnog ureda utvrđeno da je bračni drug dužnosnikove kćeri Kristine Matuško. Pritom je vrijednost poslovnog odnosa u 2011.g. iznosila 59.907,39 kn, u 2012.g. iznosila je 18.279,33 kn, u 2013. iznosila je 90.914,06 kn, u 2014. iznosila je 152.651,88 kn, u 2015. iznosila je 140.257,10 kn te je u 2016.g. iznosila 30.643,61 kn, slijedom čega je ukupna vrijednost isplaćenih sredstava iz Proračuna Općine Sveti Ivan Žabnom navedenom obrtu u razdoblju od ožujka 2011.g. – 2016.g. iznosila 487.874,28 kn. Samom nastanku poslovnih odnosa nije prethodio postupak javne nabave obzirom da se prema tada važećim propisima radilo o bagatelnoj vrijednosti robe ili usluga za koje nije bilo potrebno provoditi prethodni postupak prikupljanja ponuda. Odluke o angažiranju navedenog poslovnog subjekta donosio dužnosnik Vladimir Oguman kao općinski načelnik, i to izdavanjem narudžbenica.

Povjerenstvo napominje kako u ovome postupku nije sporno neprovođenje postupka javne nabave za angažiranje predmetnog obrta niti je u postupku Povjerenstvo razmatralo eventualnu nezakonitost nastanka navedenog poslovnog odnosa sa stajališta propisa o javnoj nabavi roba i usluga, jer samo po sebi stupanje u poslovni odnos izdavanjem narudžbenica poslovnom subjektu za nabavu bagatelne vrijednosti nije sporno.

Međutim, kada općinski načelnik donosi samostalnu odluku da Općina u kojoj obavlja dužnost čelnika izvršne vlasti stupa u poslovni odnos upravo s poslovnim subjektom čiji je vlasnik osoba koja je bračni drug člana dužnosnikove obitelji, njegove kćeri, neovisno o tome je li na to ovlašten imajući u vidu vrijednost nabave sukladno Pravilniku kojim se uređuje bagatelni (jednostavni) postupak nabave, s obzirom na blisku tazbinsku povezanost s vlasnikom poslovnog subjekta opravdano se dovodi u pitanje njegova nepristranost u postupanju.

Dužnosnik je nesporno bio ovlašten donositi odluku o stupanju u poslovni odnos na opisani način izdavanjem narudžbenica, ali se pod okolnostima kada se radi o angažiranju poslovnog subjekta čiji je vlasnik dužnosnikov zet, opravdano može smatrati da je navedena okolnost bila takva odlučna činjenica koja ga je motivirala da kao poslovnog partnera Općine odabere upravo predmetni obrt te je na taj način postupio suprotno svrsi zakonske ovlasti raspolaganja sredstvima Općine koja mu je dodijeljena, iz čega proizlazi da je dužnosnik zlouporabio posebna prava koja su povezana i proizlaze iz ovlasti obnašanja dužnosti općinskog načelnika Općine Sveti Ivan Žabno.

Stoga je dužnosnik Vladimir Oguman, općinski načelnik Općine Sveti Ivan Žabno do 7. lipnja 2017.g., donošenjem odluka o nastanku poslovnog odnosa bagatelne vrijednosti između Općine Sveti Ivan Žabno i obrta Autoprijevoznički obrt i usluge građevinskom mehanizacijom, u vlasništvu Tugomira Matuška, bračnog druga dužnosnikove kćeri Kristine Matuško, kojem je u razdoblju od 2011.g. do 2016.g. isplaćen ukupan iznos od 487.874,28 kn zloupotrijebio posebna prava dužnosnika koja proizlaze iz obnašanja navedene dužnosti, čime je počinio povredu članka 7. stavka 1. podstavka c) ZSSI-a.

Odredbama ZSSI-a nije propisano u kojem roku je, po stupanju na snagu navedenog Zakona, a nakon prestanka obnašanja dužnosti iz članka 3. ZSSI-a Povjerenstvo ovlašteno pokrenuti postupak protiv dužnosnika koji je prestao obnašati dužnost za radnje ili propuste nastale za vrijeme obnašanja dužnosti koji upućuju na moguću povredu ZSSI-a, već su člankom 20. stavkom 3. ZSSI-a propisane obveze, zabrane i ograničenja a koja obvezuju dužnosnike u razdoblju od 12 mjeseci od dana prestanka obnašanja dužnosti.

Člankom 42. ZSSI-a propisane su sankcije koje se mogu izreći za povredu odredbi ZSSI-a. Uvažavajući okolnost da je sama prijava zaprimljena svega tri mjeseca prije prestanka obnašanja dužnosti, a kako je u trenutku donošenja ove Odluke proteklo više od 12 mjeseci od dana prestanka obnašanja dužnosti općinskog načelnika Općine Sveti Ivan Žabno, Povjerenstvo smatra kako u konkretnom slučaju nije svrsishodno izricanje sankcije, s obzirom da izvršenje sankcije ne bi bilo moguće jer se može naplaćivati isključivo iz plaće dužnosnika, na što je Povjerenstvo ukazivalo u izvješćima o radu koja podnosi Hrvatskom saboru.

Slijedom svega navedenog, odlučeno je kao u izreci ove Odluke.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Vladimir Oguman, elektronička dostava
2. Podnositelj prijave, e-mail
3. Objava na internetskoj stranici Povjerenstva
4. Pismohrana